text: Gylleudslip lukker strand
  29 juli 2014 kl. 06.28
  Stranden Vemmingbund mellem Broager og Sønderborg måtte i går lukkes delvist på grund af et gylleudslip. Der er nu ryddet op.
  Det var en fisker, der opdagede gylleudslippet og alarmerede myndighederne. Sønderborg Kommune lukkede derfor halvdelen af stranden. Hele stranden mistede sit blå flag.
  Det er kun på den ene side af strandens badebro, at der er badeforbud. På den anden side badede gæsterne i går ufortrødent videre.
  -Vi afventer en vandprøve, som vil foreligge indenfor en uge og forhåbentlig hurtigere. Så kan stranden, hvis alt går vel, åbnes igen, fortæller Morten Søndergaard Nielsen, miljøvagt hos Sønderborg Kommune, til TV SYD.
  Arbejdet med at fjerne gyllen fra vandet blev afsluttet mandag. Men stranden kan ikke åbnes, før der er vished for, at vandkvaliteten igen er i top.
  Hvad gylleudslippet skyldes, vides endnu ikke.
  